रिसॉर्ट कर्मचारी ने साथियों के साथ किया अटैक; नौकरी जाने से था नाराज
delhi family attacked in goa with knife and sword: गोवा के अंजुना में रिसॉर्ट कर्मचारी और उसके साथियों ने दिल्ली से गोवा घूमने आए परिवार पर चाकू और तलवार से हमला बोल दिया।
गोवा घूमने गए दिल्ली के परिवार पर चाकू-तलवार से हमले की घटना सामने आई है। घटना की वीडियो सोशल मीडिया पर वायरल हो रही है, जिसमें एक युवक खून से लथपथ दिखाई दे रहा है।
टूरिस्ट परिवार का कहना है कि 5 मार्च को गोवा के अंजुना में रिसॉर्ट कर्मचारी और उसके साथियों ने उनपर चाकू-तलवार से हमला किया जिसमें उनके परिवार का एक मेंबर गंभीर रूप से घायल हो गया।
पुलिस ने मामले में 4 लोगों को गिरफ्तार किया है और उनपर धारा 307 (हत्या की कोशिश) के तहत मामला दर्ज किया है।
नौकरी जाने के गुस्से में किया जानलेवा हमला
पीड़ित परिवार की एक महिला ने सोशल मीडिया पर वीडियो अपलोड कर बताया है कि वे अंजुना में स्पैजियो रिसॉर्ट में रूके थे। वहां उनकी एक कर्मचारी रोशन से बहस हो गई थी जिसकी शिकायत उन्होंने मैनेजर से की थी। मैनेजर ने रोशन को काम से निकाल दिया था। इसके बाद उसने गुस्से में अपने साथियों को बुलाया और रिसॉर्ट के बाहर परिवार पर जानलेवा हमला बोल दिया।
आरोपियों पर दर्ज हुआ हत्या की कोशिश का मामला
पुलिस ने सोमवार को घटना की जानकारी देते हुए बताया कि दिल्ली के 47 साल के अश्विनी कुमार चंद्रानी और उनके परिवार पर कुछ स्थानीय लोगों ने 5 मार्च को लात-घूंसों, बेल्ट, बेसबॉल बैट, चाकू और तलवार से हमला किया। पीड़ित परिवार ने रोशन और कई अज्ञात लोगों के खिलाफ मुकदमा दर्ज कराया था।
पुलिस ने सीसीटीवी फुटेज की मदद से आरोपियों की पहचान की और रविवार को रॉयस्टन रेजिनाल्डो उर्फ रोशन, नाइरॉन रेजिनाल्डो डायस, जोसफ एलेक्स लोबो और काशीनाथ विश्वोर को गिरफ्तार किया। आरोपियों ने परिवार पर जानलेवा हमला किया था इसलिए उनपर धारा 307 के तहत केस दर्ज किया गया है।
पीड़ित परिवार ने पुलिस पर लगाए आरोप
पीड़ित परिवार वालों ने आरोप लगाया कि पुलिस ने शुरुआत में हमलावरों के खिलाफ पर्याप्त एक्शन नहीं लिया था। इसके बाद मामले के इंवेस्टिगेशन ऑफिसर के खिलाफ भी जांच शुरू कर दी गई है और मामले की जांच दूसरे अधिकारी को दे दी गई है।
सीएम ने दिए आरोपियों के खिलाफ सख्त कार्रवाई के निर्देश
गोवा के सीएम डॉ. प्रमोद सांवत नेकर कहा है कि अंजुना में हुई घटना शॉकिंग और स्वीकार करने लायक नहीं है। मैंने पुलिस को आरोपियों के खिलाफ सख्त से सख्त एक्शन लेने के निर्देश दिए हैं।
मापुसा की सब-डिवीजनल पुलिस ऑफिसर जिव्बा डाल्वी ने कहा है कि बाकी आरोपियों को जल्द गिरफ्तार कर लिया जाएगा और इनके खिलाफ मजबूत केस बनाया जाएगा।